Alegerile parlamentare din 11 decembrie au venit cu câteva surprize legate de profilul alegătorilor care au optat pentru PSD, partid cunoscut pentru electoratul său consacrat din mediul rural și din categoria celor cu studii medii. Datele furnizate de IRES arată duminică 49,3% dintre cei care au mers la urne în mediul urban au ales să voteze cu social-democrații, mai mult decât dublu față de cei care au optat pentru PNL – 23,4%.

În ceea ce privește opțiunea de vot a tinerilor din categoria de vârstă 25-34 de ani, procentele sunt extrem de apropiate, liberalii reușind, totuși, să smulgă ceva mai multe voturi – 28,9%, față de 28,5% cât a primit PSD. Discrepanța nu este foarte mare nici în ceea ce privește partidul lui Nicușor Dan, USR obținând un procent de 17,9%. Situația este similară cu cea întregistrată în rândul studenților, categorie câștigată de această dată de PNL (31,1%), liberalii fiind urmați de PSD (28,2%) și de USR de pe poziția a treia, cu un procentaj bun de 17,9%.

Lucrurile rămân, însă, în tiparul consacrat la categoria 55+, acolo unde social-democrații domină cu peste 50% din opțiuni, PNL reușind să obțină doar 17, 3% din sufragii. Și pensionarii au decis în favoarea social-democraților, 60% dintre aceștia optând pentru partidul lui Liviu Dragnea. Așa cum era de așteptat, USR a smuls puține voturi din acest segment electoral, doar 5,3%.

În plus, atât în rândul celor angajați, cât și al șomerilor, tot PSD-ul s-a clasat pe prima poziție. 35,8% dintre cei care au un loc de muncă au pus ștampila pe lista social-democraților, în vreme ce 46,9% dintre șomeri au considerat că PSD poate să-i ajute să obțină un loc de muncă, motiv pentru care au și ales acest partid. Liberalii au obținut 25,1% din sufragii în categoria celor angajați, urmați de USR cu 14%, î vreme ce alegătorii care s-au declarat șomeri au votat cu PNL în proporție de 24,7% lăsând formațiunea condusă de Nicușor Dan pe locul al treilea (7,6%).

În București, partidele s-au păstrat, în mare parte, în limitele scorurilor obținute în alegerile locale, victoria fiind tot a PSD-ului, care a obținut 35,3% din sufragii, urmat de USR, cu un scor bun, asemănător celui de la locale, de 26,7%, PNL-ul clasându-se pe poziția a treia, cu 14,5%.

VOT ÎN FUNCȚIE DE VÂRSTĂ